PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/092	Bratislava 31. októbra 2008	

Protimonopolný úrad Slovenskej republiky, odbor koncentrácií v správnom konaní číslo 0061/OK/2008 začatom dňa 26. 08. 2008 na základe oznámenia koncentrácie prostredníctvom splnomocneného právneho zástupcu JUDr. Ivana Benčíka, advokáta, P. O. BOX 20, 900 86 Budmerice, vo veci koncentrácie podnikateľov HUBERT J. E., s. r. o., Vinárska 137, 926 01 Sereď, IČO: 36 246 794 a Vitis Pezinok, s. r. o., Za dráhou 21, 902 01 Pezinok, IČO: 34 111 077,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí výlučnej kontroly podnikateľom HUBERT J. E., s. r. o., Vinárska 137, 926 01 Sereď, IČO: 36 246 794 nad časťou podniku podnikateľa Vitis Pezinok, s. r. o., Za dráhou 21, 902 01 Pezinok, IČO: 34 111 077, ku ktorej došlo na základe Zmluvy o kúpe a prevode, ktorú uzatvorili dňa 01. 08. 2008 podnikateľ HUBERT J. E., s. r. o., Vinárska 137, 926 01 Sereď, IČO: 36 246 794 ako kupujúci a podnikateľ Vitis Pezinok, s. r. o., Za dráhou 21, 902 01 Pezinok, IČO: 34 111 077 ako predávajúci. 

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 3593/2008 dňa 26. 08. 2008 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ HUBERT J. E., s. r. o., Vinárska 137, 926 01 Sereď, IČO: 36 246 794 (ďalej len „Hubert“) prostredníctvom splnomocneného právneho zástupcu JUDr. Ivana Benčíka, advokáta, P. O. BOX 20, 900 86 Budmerice (ďalej len „právny zástupca“), oznamuje nadobudnutie výlučnej kontroly nad časťou podniku podnikateľa Vitis Pezinok, s. r. o., Za dráhou 21, 902 01 Pezinok, IČO: 34 111 077 (ďalej len „Vitis Pezinok“) na základe Zmluvy o kúpe a prevode uzatvorenej dňa 01. 08. 2008 medzi podnikateľmi Hubert a Vitis Pezinok (ďalej len „Zmluva o kúpe a prevode“).

Dňa 26. 08. 2008 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0061/OK/2008, o čom úrad informoval oznamovateľa koncentrácie listom číslo 3846/PMÚ SR/2008 zo dňa 11. 09. 2008.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom číslo 3846/PMÚ SR/2008 zo dňa 11. 09. 2008 vyzval účastníka konania na doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť. 

Účastník konania doplnil chýbajúce informácie a podklady podľa § 10 ods. 12 zákona a vyhlášky listami zaevidovanými úradom pod číslami 3974/2008 dňa 22. 09. 2008 a 4202/2008 dňa 06. 10. 2008. Doručením listu číslo 4202/2008 sa oznámenie predmetnej koncentrácie stalo úplným a dňa 07. 10. 2008 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom zaevidovaným pod číslom 4278/PMÚ SR/2008 zo dňa 09. 10. 2008.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 100 000 Sk bol uhradený dňa 26. 08. 2008.

Z podkladov a informácií, ktoré boli úradu predložené v predmetnom správnom konaní účastníkom konania, ako aj z podkladov a informácií získaných v prieskume úradu vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	Hubert

Spoločnosť Hubert je spoločnosť s ručením obmedzeným zapísaná v obchodnom registri Okresného súdu Trnava, odd. Sro, vl. č. 13173/T. Majiteľmi spoločnosti Hubert je manažérska spoločnosť Henkell International GmbH, Biebricher Allee 142, Wiesbaden 65187, Spolková republika Nemecko, ktorá vlastní 99,5 %-ný podiel na základnom imaní spoločnosti Hubert a manažérska spoločnosť Henkell & Co. Sekrkellerei KG, Biebricher Allee 142 Wiesbaden 65187, Spolková republika Nemecko, ktorá vlastní 0,5 % podiel na základnom imaní spoločnosti Hubert. 

Spoločnosť Hubert patrí do skupiny Oetker Group, ktorá podľa oznámenia koncentrácie podniká v šiestich obchodných oblastiach, a to: potravinárstvo, výroba a predaj piva a nealkoholických pív, výroba a predaj šumivých vín, tichých vín a liehovín, lodný priemysel, bankovníctvo a poisťovníctvo a chemický priemysel. 

Predmetom podnikania spoločnosti Hubert sú podľa výpisu z obchodného registra nasledovné činnosti:
-	výroba muštov a prírodných vín,
-	výroba nealkoholických nápojov,
-	výroba šumivého vína,
-	výroba košíčkov na šumivé víno,
-	kúpa tovaru za účelom jeho predaja konečnému spotrebiteľovi (maloobchod) a za účelom jeho predaja iným prevádzkovateľom živnosti (veľkoobchod) v rozsahu voľnej živnosti, 
-	sprostredkovateľská činnosť, 
-	poradenská činnosť v oblasti výroby vín
-	výroba kvasených alkoholických nápojov sýtených CO2,
-	výroba sýtených vín a ovocných sýtených vín.

Spoločnosť Hubert sa podľa predložených podkladov a informácií zaoberá predovšetkým výrobou a predajom šumivého vína. Zároveň pôsobí aj v oblasti výroby a predaja sýtených vín a v oblasti výroby a predaja tichých vín. Na území Slovenskej republiky tiež pôsobí prostredníctvom predaja liehovín a destilátov, ktoré boli vyrobené inými spoločnosťami zo skupiny, do ktorej patrí spoločnosť Hubert. 

Podľa oznámenia koncentrácie spoločnosť Hubert nekontroluje žiadnu spoločnosť.

Vzhľadom na to, že spoločnosť Hubert je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.2	Vitis Pezinok

Spoločnosť Vitis Pezinok je spoločnosť s ručením obmedzeným zapísaná v obchodnom registri Okresného súdu Bratislava I, odd. Sro, vl. č. 38149/B. Majetkové podiely spoločnosti Vitis Pezinok vlastní BEGRAM, s. r. o., Družstevná 2, 831 04 Bratislava (52,10 %), Ing. Ľubomír Vitek, Potočná 33, 900 33 Marianka (15,7%), EXEDRA, s. r. o., Tamaškovičova 17, 917 01 Trnava (11,1 %), Pavol Chmelina, Vlárska 289/7, 914 41 Nemšová (11,1 %), Ing. Miroslav Maxon, Orechovská 321/49, 911 05 Trenčín – Istebník (5 %) a Ing. Norbert Bödör, Kozmonautov 619/7, 949 01 Nitra (5 %).

Hlavnou činnosťou spoločnosti Vitis Pezinok sú podľa predložených podkladov nasledovné činnosti:
-	kúpa tovaru za účelom jeho ďalšieho predaja konečnému spotrebiteľovi v rámci voľných ohlasovacích živností,
-	kúpa tovaru za účelom jeho predaja iným prevádzkovateľom živnosti v rámci voľných ohlasovacích živností,
-	sprostredkovateľská činnosť,
-	nákup a spracovanie hrozna,
-	výroba muštov a všetkých druhov vína,
-	výroba nealkoholických nápojov na báze spracovania ovocia a zeleniny,
-	predaj na priamu konzumáciu alkoholických a nealkoholických nápojov,
-	výroba liehu a jeho uvádzanie do obehu.

Spoločnosť Vitis Pezinok sa podľa predložených podkladov zaoberá predovšetkým výrobou a predajom vína, nealkoholických nápojov a destilátov. Nepôsobí však v oblasti výroby a predaja šumivého vína a predávané ochranné známky sa nevzťahujú na výrobu a predaj tokajského vína.

Podľa oznámenia koncentrácie spoločnosť Vitis Pezinok priamo kontroluje nasledovné spoločnosti:
•	Vitis trade CZ, s. r. o., Vinohradská 1114/76, 618 00 Brno, v ktorej vlastní 100 %-ný podiel na základnom imaní,
•	Malokarpatská vinohradnícka spoločnosť, a. s., Za dráhou 21, 902 01 Pezinok, v ktorej vlastní 100 % podiel na základnom imaní.

Spoluvlastníci spoločnosti Vitis Pezinok priamo kontrolujú spoločnosť TOKAJ & CO, s. r. o., 202, 076 82 Malá Tŕňa.

Vzhľadom na to, že spoločnosť Vitis Pezinok je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 01. 08. 2008 uzatvorili podnikatelia Hubert a Vitis Pezinok Zmluvu o kúpe a prevode, na základe ktorej podnikateľ Hubert nadobudne kontrolu nad časťou podniku podnikateľa Vitis Pezinok.

Z predložených podkladov a informácií vyplýva, že podnikateľ Hubert uskutočnením posudzovanej transakcie nadobudne kontrolu nad aktívami podnikateľa Vitis Pezinok, ktorými sú ochranné známky, pod ktorými podnikateľ Vitis Pezinok vyrába a predáva tiché (akostné aj stolové) vína obsahujúce napríklad názvy „Vitis“, „Kláštorné“, „Chateau Pezinok“ a destiláty a liehoviny ako napríklad „Karpatské brandy“ a pod.

V súlade so Zmluvou o kúpe a prevode je súčasťou predmetnej transakcie okrem nadobudnutia ochranných známok aj nadobudnutie technického zariadenia, hotových produktov, zásob polotovarov a surovín súvisiacich s výrobou produktov označených predávanými ochrannými známkami, ako aj receptúr a užívacích práv k reklamným materiálom k ochranným známkam, ktoré sú predmetom Zmluvy o kúpe a prevode.

Na základe predložených podkladov a informácií úrad dospel k záveru, že uskutočnením posudzovanej transakcie získa podnikateľ Hubert kontrolu nad aktívami podnikateľa Vitis Pezinok, na základe ktorých možno dosahovať obrat, čím podnikateľ Hubert získa kontrolu nad časťou podniku podnikateľa Vitis Pezinok.

Vzhľadom na vyššie uvedené skutočnosti úrad zistil, že uzatvorením Zmluvy o kúpe a prevode vznikla koncentrácia medzi podnikateľmi Hubert a Vitis Pezinok podľa § 9 ods. 1 písm. b) zákona v spojení s § 9 ods. 4 písm. b) zákona.

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v prípade predmetnej koncentrácie je podnikateľ Hubert, ktorý získava výlučnú kontrolu nad časťou podniku podnikateľa Vitis Pezinok. 

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípadoch kedy má koncentrácia formu získania výlučnej kontroly nad časťou podniku podnikateľa, účastníkom koncentrácie na strane nadobúdateľa kontroly je podnikateľ, ktorý získava výlučnú kontrolu nad časťou podniku podnikateľa a na strane nadobúdaného subjektu je účastníkom koncentrácie podnikateľ, nad ktorého časťou sa kontrola získava.

V prípade predmetnej koncentrácie je teda účastníkom koncentrácie podnikateľ Hubert, ktorý získava výlučnú kontrolu nad časťou podniku podnikateľa Vitis Pezinok, ako aj podnikateľ Vitis Pezinok, nad ktorého časťou je výlučná kontrola získavaná. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že spoločný celosvetový celkový obrat účastníkov koncentrácie za uzatvorené účtovné obdobie predchádzajúce vzniku koncentrácie, t. j. za rok 2007, bol vyšší ako 1 200 000 000 Sk a obaja účastníci koncentrácie dosiahli každý v roku 2007 na území Slovenskej republiky celkový obrat vyšší ako 360 000 000 Sk.

Z vyššie uvedeného vyplýva, že účastníci koncentrácie dosiahli zákonom stanovenú výšku obratov podľa § 10 ods. 1 písm. a) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

Z predložených podkladov a informácií úrad zistil, že právnym titulom vzniku predmetnej koncentrácie je Zmluva o kúpe a prevode, ktorá bola uzatvorená dňa 01. 08. 2008. Vzhľadom na to, že oznámenie predmetnej koncentrácie bolo doručené úradu dňa 26. 08. 2008, predmetná koncentrácia bola oznámená úradu v zákonom stanovenej lehote. 

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

V súlade s oznámením koncentrácie úrad na základe aktivít účastníkov koncentrácie vymedzil nasledovné relevantné trhy, na ktorých dochádza k prekrývaniu podnikateľských činností účastníkov koncentrácie Hubert a Vitis Pezinok:
•	relevantný trh výroby a predaja nápojov z vín a sýtených vín,
•	relevantný trh výroby a predaja tichých vín,
•	relevantný trh výroby a predaja destilátov a liehovín.

Relevantný trh výroby a predaja nápojov z vína a sýtených vín

Vína predstavujú alkoholické nápoje, ktoré sa vyrábajú alkoholovým kvasením vylisovanej šťavy z plodov viniča hroznorodého (hrozno).

Nápoje z vína a sýtené vína predstavujú upravované vína, ktoré sa vyrábajú z muštu alebo z vína prvotným alebo druhotným kvasením alebo ich úpravou. Sýtené vína obsahujú oxid uhličitý, ktorý na rozdiel od šumivých a perlivých vín, sa pridáva umelo, tzv. sýtením. Neprechádzajú žiadnym procesom vyzrievania a ich výroba je časovo nenáročná. Sýtené vína ako aj nápoje z vína sa vyznačujú nižšou náročnosťou ich výroby ako aj ich nižšou kvalitou. Ceny sa pohybujú vo výške približne 45 Sk/fľaša. Tieto vína sú určené pre spotrebiteľov, ktorí preferujú cenu nápoja a nekladú osobité požiadavky na jeho kvalitu.

Relevantný trh výroby a predaja nápojov z vína a sýtených vín obsahuje rôzne druhy a odrody avšak vzhľadom na závery uvedené v tomto rozhodnutí úrad ponechal v predmetnom prípade presnú definíciu predmetného relevantného trhu otvorenú a pre účely tohto rozhodnutia akceptoval vymedzenie relevantného trhu výroby a predaja nápojov z vína a sýtených vín v súlade s oznámením koncentrácie. 

Relevantný trh výroby a predaja tichých vín

Tiché vína nie sú upravované vína a z hľadiska odrody, spôsobu úpravy a kvality sa rozlišujú stolové vína, oblastné vína, akostné vína, akostné vína s prívlastkom a akostné vína z ohraničenej vinohradníckej plochy. Ide o prírodné vína (biele, červené a ružové), ktoré možno podľa obsahu cukru rozdeliť na suché, polosuché, polosladké a sladké. Proces výroby tichých vín pozostáva zo zberu hrozna, odzrňovania hrozna, lisovania hrozna, kedy sa získava mušt a kvasenia muštu. Dĺžka procesu zrenia je rôzna. Vplýva na ňu odroda vína, chemické zloženie, spôsob skladovania a ošetrovania vína. Ceny týchto vín sa pohybujú od 80 do 120 Sk/fľaša. 

Osobitú skupinu vín tvorí šumivé víno. Šumivé vína sa označujú ako sekty, ak boli vyrobené prvotným alebo druhotným kvasením muštov alebo vín, a to za splnenia zákonom stanovených podmienok týkajúcich sa obsahu alkoholu, výroby a pretlaku vo fľaši. Ceny týchto vín sa pohybujú od 90 do 150 Sk/fľaša. Z predložených podkladov a informácií ako aj z predchádzajúcej činnosti úradu vyplýva, že šumivé vína predstavujú samostatný segment trhu, a že nie sú z hľadiska spôsobu výroby, kvality, ceny a účelu použitia zastupiteľné so sýtenými vínami a s ostatnými vínami. Túto skutočnosť potvrdila svojimi odpoveďami aj väčšina výrobcov a predajcov vína, ktorí boli oslovení v prieskume úradu.

Podľa účastníkov koncentrácie predstavuje samostatný trhový segment aj výroba a predaj tokajského vína, ktoré nie je súčasťou vymedzeného relevantného trhu výroby a predaja tichých vín vzhľadom na odlišný spracovateľský proces, exkluzívny pôvod a reguláciu zákonom č. 182/2005 Z.z. o vinohradníctve a vinárstve. 

Relevantný trh výroby a predaja tichých vín obsahuje rôzne druhy a odrody tichých vín avšak vzhľadom na závery uvedené v tomto rozhodnutí úrad ponechal v predmetnom prípade presnú definíciu predmetného relevantného trhu otvorenú a pre účely tohto rozhodnutia akceptoval vymedzenie relevantného trhu výroby a predaja tichých vín v súlade s oznámením koncentrácie. 

Relevantný trh výroby a predaja destilátov a liehovín

Vo všeobecnosti liehovina predstavuje kvapalinu obsahujúcu etanol, ktorá je určená na priamu ľudskú spotrebu alebo na výrobu iných požívatín, má špecifické vlastnosti a musí obsahovať osobitným predpisom určené množstvo etanolu (výnos Ministerstva pôdohospodárstva a Ministerstva zdravotníctva, ktorým sa vydáva hlava Potravinového kódexu upravujúca lieh a liehoviny). Liehoviny na priamu spotrebu predstavujú rum, whiskey, obilný destilát, vinný destilát, brandy, vodka a iné. Ich ceny sa pohybujú od 150 do 500 Sk/fľaša. Hoci majú tieto liehoviny odlišný spôsob výroby, ich použitie je rovnaké (konzumácia rovnakou skupinou spotrebiteľov, najmä ako digestiv prípadne pri slávnostných chvíľach alebo ako dar), majú rovnaké charakteristické vlastnosti a majú porovnateľné cenu. Z uvedených dôvodov účastníci koncentrácie vymedzili predmetný relevantný trh ako jeden relevantný trh výroby a predaja liehovín a destilátov, čo úrad pre účely tohto rozhodnutia akceptoval avšak presnú definíciu predmetného tovarového relevantného trhu ponechal úrad otvorenú.

5.2	Priestorové relevantné trhy

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Z priestorového hľadiska vymedzili účastníci koncentrácie relevantné trhy výroby a predaja nápojov z vín a sýtených vín, tichých vín a liehovín a destilátov územím Slovenskej republiky. V oznámení koncentrácie účastníci koncentrácie uvádzajú, že toto územie je homogénne a neobmedzujú ho žiadne významné ekonomické, technické, právne alebo iné bariéry. Jeho homogenita a relevantnosť je podľa účastníkov koncentrácie determinovaná aj rozmiestnením distribučnej siete odbytových partnerov, národným charakterom značiek produktov a marketingovo-obchodnými aktivitami. 

Účastníci koncentrácie v oznámení koncentrácie zároveň uvádzajú, že vymedzené tovarové relevantné trhy sú otvorené hlavne v rámci Európskej únie, a že podnikanie na týchto trhoch nie je obmedzované žiadnymi kvótami, clami alebo inými prekážkami v rámci Európskej únie ako ani väčšími legislatívnymi, logistickými a inými bariérami vstupu, čo dokazuje aj relatívne vysoký podiel dovozov predmetných produktov na vymedzené tovarové relevantné trhy z krajín Európskej únie. Na základe týchto skutočností možno konštatovať, že podnikanie na vymedzených tovarových relevantných trhoch prebieha aj na širšom území ako je územie Slovenskej republiky.

Vzhľadom na závery uvedené v tomto rozhodnutí však úrad ponechal pre účely tohto rozhodnutia presnú definíciu priestorových relevantných trhov otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na relevantné trhy výroby a predaja nápojov z vín a sýtených vín, tichých vín a liehovín a destilátov na území Slovenskej republiky. 

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Podľa podkladov a informácií uvedených v oznámení koncentrácie sa vymedzené relevantné trhy nachádzajú vo fáze zrelosti a po období miernej recesie a poklesu spotreby začiatkom dekády sa situácia na týchto trhoch stabilizovala a v posledných dvoch rokoch opäť vykazujú rastúci trend. Vymedzené relevantné trhy ovplyvňuje hlavne zvyšovanie životnej úrovne konečného spotrebiteľa, trendy v konzumácii alkoholických nápojov ako aj obchodno-marketingové aktivity výrobcov a distribútorov. Konečný spotrebiteľ je podľa účastníkov koncentrácie relatívne konzervatívny a cenovo citlivý. Význam zákazníckych preferencií z hľadiska vernosti k značke je vyšší najmä pri kvalitných odrodových vínach a pri drahších liehovinách a destilátoch. 

Vzhľadom na to, že tak ako už bolo uvedené vyššie, aktivity účastníkov koncentrácie Hubert a Vitis Pezinok sa v predmetnom prípade prekrývajú na relevantných trhoch výroby a predaja nápojov z vín a sýtených vín, tichých vín a liehovín a destilátov, úrad považuje predmetnú koncentráciu za koncentráciu horizontálneho charakteru. 

Pri posudzovaní dopadov predmetnej koncentrácie na hospodársku súťaž na vymedzenom relevantnom trhu úrad skúmal štruktúru podnikateľského prostredia, intenzitu hospodárskej súťaže, bariéry vstupu a postavenie jednotlivých súťažiacich na vymedzených relevantných trhoch.

Relevantný trh výroby a predaja nápojov z vína a sýtených vín

Celkovú veľkosť predmetného relevantného trhu vyčíslili účastníci koncentrácie na základe údajov od nadnárodnej spoločnosti AC Nielsen, ktorá okrem iného vypracováva správy a štúdie aj v oblasti vín. Konkrétne údaje o celkovej veľkosti predmetného relevantného trhu sú uvedené v nasledujúcej tabuľke:

Rok	Celková veľkosť trhu (tis. l)	
2005	2 128	
2006	2 251	
2007	2 385	
Zdroj: Oznámenie koncentrácie, resp. AC Nielsen

Podľa objemu predaja nápojov z vína a sýtených vín dosiahli účastníci koncentrácie na predmetnom relevantnom trhu nasledovné trhové podiely:

Účastníci koncentrácie	Trhové podiely účastníkov koncentrácie (%)	
	2005	2006	2007	
Hubert	22,1	22,1	21,3	
Vitis Pezinok	9,3	9,5	8,2	
Zdroj: Oznámenie koncentrácie, resp. AC Nielsen

Účastníci koncentrácie vyrábajú predmetné tovary lokálne, skladovanie a logistiku zabezpečujú prostredníctvom vlastných a outsourcingovaných skladovacích priestorov a predaj realizujú prostredníctvom nadnárodných potravinárskych sietí (Metro Cash & Carry Slovakia, s. r. o., Tesco Stores SR, a. s., Retail Value Stores, a. s., atď.), slovenských potravinárskych sietí (COOP Jednota Slovensko SD, CBA SK, a. s., Slovpos, a.s., atď.) a nezávislých veľkoobchodných a distribučných spoločností (KON-RAD, spol. s r. o., Global Spirits, s. r. o., atď.), ktoré sú orientované prevažne na distribúciu produktov do gastronomických zariadení.

Výrobou a predajom nápojov z vína a sýtených vín sa na území Slovenskej republiky zaoberajú aj podnikatelia VÍNO NITRA, spol. s r. o., Dolnozoborská 14, 949 01 Nitra (ďalej len „Víno Nitra“), Vinárske závody Topoľčianky, s. r. o., Cintorínska 31, 951 93 Topoľčianky (ďalej len „Vinárske závody Topoľčianky“) a AGRO-MOVINO, spol. s r. o., Osloboditeľov 66, 990 01 Veľký Krtíš (ďalej len „Agro-Movino“). Účastníci koncentrácie označili za jedného zo svojich konkurentov aj podnikateľa Soare sekt, a. s, Podhorská 4576/74b, Jablonec nad Nisou, Česká republika (ďalej len „Soare sekt“).

Podľa údajov spoločnosti AC Nielsen má na základe trhového podielu vedúce postavenie na predmetnom relevantnom trhu podnikateľ Víno Nitra, ktorý v roku 2007 dosiahol podiel na posudzovanom relevantnom trhu vo výške 37,2 %. Druhý najvyšší trhový podiel dosiahol v roku 2007 účastník koncentrácie Hubert a účastník koncentrácie Vitis Pezinok bol po českom podnikateľovi Soare sekt podnikateľom so štvrtým najvyšším trhovým podielom. Trhový podiel vo výške približne 14 % je podľa spoločnosti AC Nielsen rozdelený medzi ďalších podnikateľov vrátane dovozov zo zahraničia.

Z vyššie uvedených skutočností vyplýva, že podnikateľ Hubert si po realizácii posudzovanej koncentrácie upevní svoje súčasné postavenie, avšak vzhľadom na štruktúru konkurenčného prostredia ostane aj naďalej podnikateľom s druhým najvyšším podielom na predmetnom relevantnom trhu, tak ako to je aj v súčasnosti, čo znamená, že existujúca štruktúra konkurenčného prostredia sa výrazne nezmení. 

Na základe vyššie uvedených skutočností úrad dospel k záveru, že uskutočnením posudzovanej koncentrácie nedôjde k významnej zmene existujúceho konkurenčného prostredia a podnikateľ Hubert bude vystavený na predmetnom relevantnom trhu podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom.

Relevantný trh výroby a predaja tichých vín

Celkovú veľkosť predmetného relevantného trhu vyčíslili účastníci koncentrácie na základe údajov od nadnárodnej spoločnosti AC Nielsen, ktorá okrem iného vypracováva správy a štúdie aj v oblasti vín. Konkrétne údaje o celkovej veľkosti predmetného relevantného trhu sú uvedené v nasledujúcej tabuľke:

Rok	Celková veľkosť trhu (tis. l)	
2005	6 408	
2006	9 546	
2007	11 159	
Zdroj: Oznámenie koncentrácie, resp. AC Nielsen

Podľa objemu predaja tichých vín dosiahli účastníci koncentrácie na predmetnom relevantnom trhu nasledovné trhové podiely:

Účastníci koncentrácie	Trhové podiely účastníkov koncentrácie (%)	
	2005	2006	2007	
Hubert	4,6	4,6	3,4	
Vitis Pezinok	18,3	14,1	14,2	
Zdroj: Oznámenie koncentrácie, resp. AC Nielsen

Účastníci koncentrácie vyrábajú predmetné tovary lokálne, skladovanie a logistiku zabezpečujú prostredníctvom vlastných a outsourcingovaných skladovacích priestorov a predaj realizujú prostredníctvom nadnárodných potravinárskych sietí (Metro Cash & Carry Slovakia, s. r. o., Tesco Stores SR, a. s., Retail Value Stores, a. s., atď.), slovenských potravinárskych sietí (COOP Jednota Slovensko SD, CBA SK, a. s., Slovpos, a.s., atď.) a nezávislých veľkoobchodných a distribučných spoločností (KON-RAD, spol. s r. o., Global Spirits, s. r. o., atď.), ktoré sú orientované prevažne na distribúciu produktov do gastronomických zariadení.

Výrobou a predajom tichých vín sa na území Slovenskej republiky zaoberajú aj podnikatelia Víno Nitra, Vinárske závody Topoľčianky, VILLA VINO RAČA, a. s., Pri vinohradoch 2, 831 06 Bratislava (ďalej len „Villa Vino Rača“) a Agro-Movino.

Z hľadiska výšky trhových podielov patrí podľa údajov od spoločnosti AC Nielsen medzi najvýznamnejších konkurentov účastníkov koncentrácie podnikateľ Vinárske závody Topoľčianky, ktorý v roku 2007 dosiahol na predmetnom relevantnom trhu podiel vo výške 12,6 % a podnikateľ Víno Nitra, ktorý dosiahol v roku 2007 na predmetnom relevantnom trhu podiel vo výške 6,4 %. Zo získaných podkladov a informácií úrad zistil, že na predmetnom relevantnom trhu pôsobí veľký počet ďalších podnikateľov s relatívne nízkym trhovým podielom. Významný podiel na tomto relevantnom trhu tvoria vína dovezené zo zahraničia. Podľa údajov od spoločnosti AC Nielsen to bolo v roku 2007 takmer 25 % z celkovej veľkosti predmetného relevantného trhu.

Na základe výšky trhových podielov v roku 2007 možno konštatovať, že podnikateľ Hubert s relatívne nízkym trhovým podielom na predmetnom relevantnom trhu si uskutočnením posudzovanej koncentrácie zvýši trhový podiel na 17,6 %, a tým získa vedúce postavenie na posudzovanom relevantnom trhu. Napriek tomu, že podnikateľ Hubert získa najvyšší trhový podiel na predmetnom relevantnom trhu, existujúca štruktúra relevantného trhu sa po uskutočnení posudzovanej koncentrácie významne nezmení, vzhľadom na to, že podnikateľ Hubert v súčasnosti nezastáva na tomto trhu významné postavenie a po uskutočnení posudzovanej koncentrácie nahradí na vedúcej pozícii podnikateľa Vitis Pezinok.

Z predložených podkladov a informácií v oznámení koncentrácie a v jeho doplneniach vyplýva, že údaje od spoločnosti AC Nielsen zachytávajú celkový objem dodávok tichých vín odberateľom s predajnou plochou väčšou ako 400 m2. Účastníci koncentrácie odborným odhadom určili, že objem predaja odberateľom s predajnou plochou nižšou ako 400 m2 predstavuje približne 60 % z hodnoty celkového objemu predaja, a teda údaje o veľkosti trhu ako aj údaje o predaji predmetných výrobkov sú v skutočnosti vyššie. 

Vzhľadom na trhovú štruktúru predmetného relevantného trhu, nízke bariéry vstupu a relatívne vysoký podiel dovozov tichého vína na územie Slovenskej republiky úrad dospel k záveru, že podnikateľ Hubert bude vystavený na predmetnom relevantnom trhu podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom.

Relevantný trh výroby a predaja liehovín a destilátov

Celkovú veľkosť predmetného relevantného trhu vyčíslili účastníci koncentrácie na základe údajov od nadnárodnej spoločnosti IWSR, ktorá sa špecializuje na prieskum trhu, spracovanie a vyhodnocovanie trhov v oblasti vín a destilátov. Konkrétne údaje o celkovej veľkosti predmetného relevantného trhu sú uvedené v nasledujúcej tabuľke:

Rok	Celková veľkosť trhu (tis. l)	
2005	43 728	
2006	40 750	
2007	41 590	
Zdroj: Oznámenie koncentrácie, resp. IWSR

Podľa objemu predaja liehovín a destilátov dosiahli účastníci koncentrácie na predmetnom relevantnom trhu nasledovné trhové podiely:

Účastníci koncentrácie	Trhové podiely účastníkov koncentrácie (%)	
	2005	2006	2007	
Hubert	0,17	0,22	0,19	
Vitis Pezinok	1,9	2,0	2,0	
Zdroj: Oznámenie koncentrácie, resp. IWSR

Účastníci koncentrácie vyrábajú predmetné tovary lokálne, skladovanie a logistiku zabezpečujú prostredníctvom vlastných a outsourcingovaných skladovacích priestorov a predaj realizujú prostredníctvom nadnárodných potravinárskych sietí (Metro Cash & Carry Slovakia, s. r. o., Tesco Stores SR, a. s., Retail Value Stores, a. s., atď.), slovenských potravinárskych sietí (COOP Jednota Slovensko SD, CBA SK, a. s., Slovpos, a.s., atď.) a nezávislých veľkoobchodných a distribučných spoločností (KON-RAD, spol. s r. o., Global Spirits, s. r. o., atď.), ktoré sú orientované prevažne na distribúciu produktov do gastronomických zariadení.

Výrobou a predajom liehovín a destilátov sa na území Slovenskej republiky zaoberajú aj podnikatelia ST. NICOLAUS, a. s., 1. mája 113, 031 28 Liptovský Mikuláš (ďalej len „St. Nicolaus“), OLD HEROLD, s. r. o., Bratislavská 36, 911 05 Trenčín (ďalej len „Old Herold“), IMPERATOR, s. r. o., 184, 913 03 Drietoma (ďalej len „Imperator“), Prelika, a. s., ul. Protifašistických bojovníkov 4, 080 01 Prešov (ďalej len „Prelika“), GAS Família, s. r. o., Prešovská 8. 064 04 Stará Ľubovňa (ďalej len „Gas Família“) a CARAT Distillery, spol. s r. o., Senecká cesta 23, 931 01 Šamorín (ďalej len „Carat Distillery“). Účastníci koncentrácie označili za svojich konkurentov na predmetnom trhu aj podnikateľov ST. NICOLAUS-trade, a. s., Ružová dolina 6, 821 08 Bratislava (ďalej len „St. Nicolaus-trade“) a GURLEX, s. r. o., Prešovská 8, 064 01 Stará Ľubovňa (ďalej len „Gurlex“). Z prieskumu úradu však vyplynulo, že podnikatelia St. Nicolaus-trade a Gurlex sa výrobou liehovín a destilátov nezaoberajú, a že ide o distribučné spoločnosti, ktoré predávajú produkty slovenských výrobcov a dovážajú liehoviny a destiláty zo zahraničia.

Z podkladov a informácií predložených v oznámení koncentrácie ako aj v prieskume úradu vyplýva, že medzi najvýznamnejších výrobcov a predajcov liehovín a destilátov patria podnikatelia St. Nicolaus a Old Herold, ktorí v roku 2007 dosiahli na predmetnom relevantnom trhu podiel vo výške približne 20 %. Podnikatelia Imperator, Prelika a Gas Família dosiahli v roku 2007 na predmetnom relevantnom trhu podiel vo výške 5 až 10 %. Výrobou a predajom liehovín a destilátov sa zaoberajú aj ďalší podnikatelia, ktorí dosiahli trhový podiel na predmetnom relevantnom trhu nižší ako 5 %. Podiel dovozov na celkovej veľkosti trhu je podľa údajov od spoločnosti IWSR približne 23 %.

Na základe vyššie uvedených skutočností úrad zistil, že podnikateľ Hubert dosiahol v roku 2007 na predmetnom relevantnom trhu zanedbateľný trhový podiel, ktorý sa po uskutočnení koncentrácie zvýši o 2 % a celkovo dosiahne trhový podiel vo výške 2,19 %. Vzhľadom na postavenie účastníkov koncentrácie na predmetnom relevantnom trhu, ako aj vzhľadom na postavenie a počet ďalších podnikateľov pôsobiacich na predmetnom relevantnom trhu, uskutočnením posudzovanej koncentrácie sa existujúca štruktúra na tomto trhu nezmení.

Z vyššie uvedených skutočností vyplýva, že uskutočnením posudzovanej koncentrácie nedôjde k významnej zmene konkurenčného prostredia na predmetnom relevantnom trhu a podnikateľ Hubert bude vystavený na predmetnom relevantnom trhu podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom.

Záver

Po preskúmaní a komplexnom vyhodnotení všetkých získaných podkladov a informácií, tak úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantných trhoch výroby a predaja nápojov z vína a sýtených vín, tichých vín a liehovín a destilátov na území Slovenskej republiky. 

Podľa § 33 zákona úrad listom číslo 4731/PMÚ SR/2008 zo dňa 31. 10. 2008 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 4736/2008 dňa 31. 10. 2008, v ktorom uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky ani doplňujúce návrhy, a že súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Ivan Benčík
advokát
P. O. BOX 20
900 86 Budmerice